CELEX: 
Language: sk
Date: 2010-09-25 00:00:00
Title: 2010/536/EÚ: Rozhodnutie Európskeho parlamentu z  5. mája 2010 o absolutóriu za plnenie rozpočtu Európskej nadácie pre odborné vzdelávanie za rozpočtový rok 2008#Uznesenie Európskeho parlamentu z  5. mája 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej nadácie pre odborné vzdelávanie za rozpočtový rok 2008

25.9.2010   
            
            
               SK
            
            
               Úradný vestník Európskej únie
            
            
               L 252/182
            
         ROZHODNUTIE EURÓPSKEHO PARLAMENTU
   z 5. mája 2010
   o absolutóriu za plnenie rozpočtu Európskej nadácie pre odborné vzdelávanie za rozpočtový rok 2008
   (2010/536/EÚ)
   EURÓPSKY PARLAMENT,
   so zreteľom na konečnú ročnú účtovnú závierku Európskej nadácie pre odborné vzdelávanie za rozpočtový rok 2008,
   so zreteľom na správu Dvora audítorov o overení ročnej účtovnej závierky Európskej nadácie pre odborné vzdelávanie za rozpočtový rok 2008 spolu s odpoveďami nadácie (1),
   so zreteľom na odporúčanie Rady zo 16. februára 2010 (5827/2010 – C7-0061/2010),
   so zreteľom na článok 276 Zmluvy o ES a článok 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
   so zreteľom na nariadenie Európskeho parlamentu a Rady (ES) č. 1339/2008 zo 16. decembra 2008 o zriadení Európskej nadácie pre odborné vzdelávanie (3), a najmä na jeho článok 17,
   so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 (4), a najmä na jeho článok 94,
   so zreteľom na článok 77 rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0083/2010),
   
               1.
            
            
               udeľuje riaditeľovi Európskej nadácie pre odborné vzdelávanie absolutórium za plnenie rozpočtu nadácie za rozpočtový rok 2008;
            
         
               2.
            
            
               uvádza svoje poznámky v priloženom uznesení;
            
         
               3.
            
            
               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej nadácie pre odborné vzdelávanie, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).
            
         
      
         
            Predseda
         
         Jerzy BUZEK
      
      
         
            Generálny tajomník
         
         Klaus WELLE
      
   
   
      (1)  Ú. v. EÚ C 304, 15.12.2009, s. 136.
   
      (2)  Ú. v. ES L 248, 16.9.2002, s. 1.
   
      (3)  Ú. v. EÚ L 354, 31.12.2008, s. 82.
   
      (4)  Ú. v. ES L 357, 31.12.2002, s. 72.
   
      UZNESENIE EURÓPSKEHO PARLAMENTU
      z 5. mája 2010
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej nadácie pre odborné vzdelávanie za rozpočtový rok 2008
      EURÓPSKY PARLAMENT,
      so zreteľom na konečnú ročnú účtovnú závierku Európskej nadácie pre odborné vzdelávanie za rozpočtový rok 2008,
      so zreteľom na správu Dvora audítorov o overení ročnej účtovnej závierky Európskej nadácie pre odborné vzdelávanie za rozpočtový rok 2008 spolu s odpoveďami nadácie (1),
      so zreteľom na odporúčanie Rady zo 16. februára 2010 (5827/2010 – C7-0061/2010),
      so zreteľom na článok 276 Zmluvy o ES a článok 319 Zmluvy o fungovaní Európskej únie,
      so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,
      so zreteľom na nariadenie Európskeho parlamentu a Rady (ES) č. 1339/2008 zo 16. decembra 2008 o zriadení Európskej nadácie pre odborné vzdelávanie (3), a najmä na jeho článok 17,
      so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia (ES, Euratom) č. 1605/2002 (4), a najmä na jeho článok 94,
      so zreteľom na článok 77 rokovacieho poriadku a prílohu VI k rokovaciemu poriadku,
      so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0083/2010),
      
                  A.
               
               
                  keďže Dvor audítorov vyhlásil, že získal primeranú istotu, že účtovná závierka za rozpočtový rok 2008 poskytuje spoľahlivé informácie a že príslušné transakcie sú zákonné a správne;
               
            
                  B.
               
               
                  keďže Európsky parlament udelil 23. apríla 2009 riaditeľovi Európskej nadácie pre odborné vzdelávanie absolutórium za plnenie rozpočtu nadácie za rozpočtový rok 2007 (5) a vo svojom uznesení, ktoré je súčasťou rozhodnutia o absolutóriu, Európsky parlament okrem iného:
                  
                              —
                           
                           
                              vzal na vedomie zistenie Dvora audítorov, že v opravnom rozpočte bola suma pripísaných príjmov vykázaná nesprávnym spôsobom (mala predstavovať 1 200 000 EUR, a nie 3 400 000 EUR),
                           
                        
                              —
                           
                           
                              konštatoval, že vo vyhlásení o vierohodnosti (priloženom k výročnej správe o činnosti) sa riaditeľ pridŕža výhrad z minulého roka týkajúcich sa politickej neistoty v partnerských krajinách, finančného hospodárenia v rámci dohovoru Tempus a možných sociálnych, právnych a finančných následkov technickej pomoci v súvislosti s dohovorom Tempus v nadácii a následkov pre dobré meno nadácie;
                           
                        
            
                  1.
               
               
                  vyjadruje spokojnosť so skutočnosťou, že podľa názoru Dvora audítorov je ročná účtovná závierka nadácie za rozpočtový rok 2008 zákonná a správna;
               
            
         Výkonnosť
      
      
                  2.
               
               
                  konštatuje, že v priebežnom hodnotení nadácie (záverečná správa EAC/06/05 z 25. mája 2006) sa vplyv jej činností na priamych príjemcov vo všeobecnosti považuje za pozitívny; berie však na vedomie, že vplyv na vládne inštitúcie sa dá iba ťažko dokázať, pretože je ťažké zistiť priamu súvislosť medzi výsledkami projektu nadácie a činnosťami týchto inštitúcií;
               
            
                  3.
               
               
                  blahoželá nadácii k tomu, že miera spokojnosti Komisie s činnosťami nadácie na jej podporu v roku 2008 dosiahla 97 %; zdôrazňuje predovšetkým, že žiadosti adresované nadácii sa najčastejšie týkali oblasti politík a príspevkov na prípravu nástrojov európskeho susedstva (32 %), ďalej oblasti formulácie (21 %), programovania (11 %), identifikácie projektov (10 %) a následných činností;
               
            
                  4.
               
               
                  žiada nadáciu, aby vo svojej tabuľke, ktorá bude tvoriť prílohu k najbližšej správe Dvora audítorov, uviedla porovnanie činností vykonaných v priebehu skúmaného roka, za ktorý sa udeľuje absolutórium, a činností vykonaných v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné hodnotenie výkonnosti nadácie;
               
            
         Oblasť pôsobnosti nadácie
      
      
                  5.
               
               
                  berie na vedomie, že po prepracovaní nariadenia Rady (EHS) č. 1360/90 zo 7. mája 1990 o zriadení Európskej nadácie pre odborné vzdelávanie (6), ku ktorému došlo v roku 2008, nadácia získala možnosť rozvíjať svoju odbornú spôsobilosť v iných oblastiach než v predchádzajúcich rokoch; konštatuje, že v nariadení (ES) č. 1339/2008 sa ustanovujú nové procedurálne mechanizmy na schvaľovanie rozšírenia oblasti pôsobnosti nadácie, pokiaľ ide o témy a geografické oblasti;
               
            
         Spolupráca s Európskym strediskom pre rozvoj odborného vzdelávania (Cedefop)
      
      
                  6.
               
               
                  vzhľadom na to, že niektoré oblasti záujmu majú spoločné, žiada úzku spoluprácu a synergie medzi nadáciou a strediskom Cedefop a žiada pravidelné poskytovanie informácií v správach riaditeľov o činnosti oboch agentúr;
               
            
         Vnútorný audit
      
      
                  7.
               
               
                  uznáva, že od roku 2006 bolo vykonaných 12 z 27 odporúčaní, ktoré predložil útvar pre vnútorný audit (IAS); konštatuje, že spomedzi 15 odporúčaní, ktoré sa doteraz nevykonali, sa šesť považuje za „veľmi dôležité“; preto vyzýva nadáciu, aby bezodkladne zaviedla určité štandardy vnútornej kontroly (týkajúce sa dokumentácie postupov, kontroly finančných transakcií a kontinuity činností) a vykonala určité odporúčania v oblasti riadenia ľudských zdrojov (týkajúce sa riadenia ľudských zdrojov v rámci ročného plánovania a správ o činnosti, stanovovania cieľov a zaznamenávania pracovného času zamestnancov);
               
            
         Ľudské zdroje
      
      
                  8.
               
               
                  vyjadruje znepokojenie nad zisteniami Dvora audítorov v súvislosti s nedostatočnou transparentnosťou pri výbere personálu a nad tým, že situácia dospela až do štádia vyšetrovania Európskym úradom pre boj proti podvodom (OLAF) (OF/2009/0370); v súvislosti s kritériami výberu a podmienkami prijímania personálu dáva do pozornosti usmernenia Únie pre politiky zamestnanosti, a najmä smernicu Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní (7); od všetkých agentúr EÚ očakáva, že sa budú riadiť minimálne týmito usmerneniami, a vyzýva nadáciu, aby išla príkladom a v budúcnosti zaviedla spravodlivé, transparentné a jednotné postupy prijímania zamestnancov;
               
            
                  9.
               
               
                  vyzýva nadáciu, aby informovala o tom, ako využíva svoje ľudské zdroje; upozorňuje najmä na to, že neprimerané posúdenie ľudských zdrojov v rámci ročného plánovania a správ o činnosti predstavuje riziko neefektívnosti a nedostatku transparentnosti pri prideľovaní a využívaní zamestnancov nadácie; okrem toho zdôrazňuje, že ciele jednotlivých zamestnancov by mali byť lepšie zosúladené s ročnými a strategickými cieľmi nadácie a že systém zaznamenávania pracovného času zamestnancov by sa tiež mal zahrnúť do rámca ročného plánovania a rozpočtovania;
               
            
                  10.
               
               
                  berie na vedomie pripomienku Dvora audítorov, že jestvujú rôzne nedostatky v postupoch prijímania zamestnancov; zdôrazňuje najmä to, že výberové hodnotiace komisie musia poskytovať dostatočné informácie o uplatnených postupoch vrátane odôvodnení rozhodnutí a dátumov ich prijatia a tak zabezpečiť transparentnosť týchto postupov;
               
            
                  11.
               
               
                  napriek tomu berie na vedomie vyjadrenie nadácie, že v reakcii na zistenia Dvora audítorov a výsledky interného auditu, ktorý v roku 2008 vykonal IAS, komplexne preskúmala svoje postupy prijímania zamestnancov; preto vyzýva nadáciu, aby orgán udeľujúci absolutórium informovala o prijatých opatreniach a ich výsledkoch;
               
            
                  12.
               
               
                  berie na vedomie odpoveď nadácie, že pripúšťa správnosť názoru Dvora audítorov vo veci zamietnutia príspevku na expatriáciu určitým zamestnancom na základe nesprávneho výkladu pravidiel; víta prísľub nadácie, že opätovne preskúma jednotlivé prípady a následne vykoná primerané úpravy;
               
            
                  13.
               
               
                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 5. mája 2010 (8) o výkonnosti, finančnom hospodárení a kontrole agentúr.
               
            
         (1)  Ú. v. EÚ C 304, 15.12.2009, s. 136.
      
         (2)  Ú. v. ES L 248, 16.9.2002, s. 1.
      
         (3)  Ú. v. EÚ L 354, 31.12.2008, s. 82.
      
         (4)  Ú. v. ES L 357, 31.12.2002, s. 72.
      
         (5)  Ú. v. EÚ L 255, 26.9.2009, s. 149.
      
         (6)  Ú. v. ES L 131, 23.5.1990, s. 1.
      
         (7)  Ú. v. ES L 303, 2.12.2000, s. 16.
      
         (8)  Prijaté texty, P7_TA(2010)0139 (pozri stranu 241 tohto úradného vestníka).